Bæjarritari verður ekki staðgengill bæjarstjóra Akraness Um leið og bæjarstjórn Akraness samþykkti ráðningu Gísla S. Einarssonar í starf bæjarstjóra Akraness var tilkynnt að meirihluti bæjarstjórnar hefði komist að samkomulagi um að forseti bæjarstjórnar verði staðgengill bæjarstjóra og í fjarveru þeirra verði formaður bæjarráðs staðgengill bæjarstjóra . Undanfarin kjörtímabil hefur málum verið þannig háttað að Jón Pálmi Pálsson bæjarritari hefur verið staðgengill bæjarstjóra . Fulltrúar minnihluta bæjarstjórnar , Sveinn Kristinsson og Guðmundur Páll Jónsson , mótmæltu þessari bókun og töldu að með henni væri freklega gengið gegn ráðningarsamningi kaupstaðarins við bæjarritara . Samkvæmt upplýsingum Skessuhorns hljóðar umrætt ákvæði í ráðningarsamningi Jóns Pálma Pálssonar svo : „ Í þeim tilvikum sem bæjarstjóri er fjarverandi vegna orlofs eða annarra fjarvista gegnir bæjarritari starfi bæjarstjóra . Í þeim tilvikum skal bæjarritari vera á launakjörum bæjarstjóra þann tíma sem hann gegnir starfi hans “ . Jón Pálmi segir þessa ákvörðun hafa komið sér á óvart enda hafi hann verið staðgengill bæjarstjóra síðan 1987 og öll sveitarfélög sem hann þekki tíl í , bæði minni og stærri sveitarfélög , hafi þann háttinn á að bæjarritari eða sviðsstjóri stjórnsýslu - og fjármálasviðs sé staðgengill bæjarstjóra . Aðspurður undrast hann þessa bókun og segir hann ekkert hafa verið rætt við sig fyrir fundinn og ekki fengið neinar skýringar um málið og því lítið um málið að segja á þessu stigi . Gunnar Sigurðsson forseti bæjarstjórnar Akraness segir ekki óeðlilegt að meirihluti bæjarstjórnar hverju sinni geri með sér samkomulag um hver sé staðgengill bæjarstjóra . Slíkt hafi verið gert nú og ekki sé verið að brjóta á starfskjörum eða skyldum bæjarritara . Að öðru leyti vildi hann ekki tjá sig um málið .